Shoprite se aandeel tuimel ná skoknuus oor wins | Netwerk24
Deur Hanlie Stadler 30 Januarie 2019 09:25
Beleggers het Woensdag op groot skaal hul Shoprite-aandele verkoop nadat die maatskappy aangekondig het sy wins kan met byna ’n derde val.
Shoprite het Dinsdag tot ná die sluiting van die JSE gewag om dié droewige handelsverklaring uit te reik, wat korttermyn- en skrikkerige beleggers vroegoggend die aandeel laat stort het voordat langtermynbeleggers besluit het die aandeel verteenwoordig ’n koopgeleentheid.
Met die opening van die JSE het die aandeelprys met byna 17% of byna R30 tot R148,83 getuimel. Daarna het dit effens veld gewen. Teen middagete, om 13:00 was die aandeel steeds 13,15% laer op R155,03.
Wayne McCurrie, aandele-ontleder van FNB, het Dinsdagaand getwiet: “Die mark het geweet omstandighede was moeilik, maar ek dink nie in dié mate nie. Ons sal môre sien.”
Hy het egter Woensdag ná die ineenstorting getwiet hy beskou Shoprite op dié vlakke as ’n koopgeleentheid.
Shoprite could fall today after worse than expected eps update. I again emphasize than shoprite is a buy at these levels
— Wayne McCurrie (@WayneMcCurrie) January 30, 2019
Die onafhanklike markontleder Johann Biermann wys daarop dat Shoprite se aandeelprys nou, ná die val, op 2012-vlakke is. As dividende buite rekening gelaat word, het beleggers dus nou in vyf jaar geen kapitaalwins behaal nie.
Shoprite flat since mid 2012 pic.twitter.com/GCvC3Mnzbf
— Johann Biermann ???? (@JohannBiermann1) January 30, 2019
Suid-Afrika se grootste kleinhandelaar het Dinsdagaand gesê sy halfjaarwins kan met tot 29% vir die ses maande tot Desember, vergeleke met dieselfde halfjaar van 2017.